በፀረ-ልማት ኃይሎች ንብረት ለወደመባቸው ባለኃብቶች ድጋፍ ይደረጋል- ፕሬዚዳንቱ
በፀረ-ልማት ኃይሎች ንብረት ለወደመባቸው ባለኃብቶች መንግሥት አስፈላጊውን ድጋፍ እንደሚያደርግ ፕሬዚዳንት  ዶክተር ሙላቱ ተሾመ ገለጹ።ፕሬዚዳንቱ በሰበታና አካባቢዋ ከሳምንት በፊት በፀረ ሠላም ኃይሎች ጉዳት የደረሰባቸውን የኢንቨስትምንት ይዞታዎች ትናንት ከጎበኙ በኋላ በሰጡት መግለጫ መንግስት ንብረታቸው ለወደመባቸው ባለሀብቶች ተገቢውን ድጋፍ ያደርጋል፡፡  ባለሀብቶቹ አገሪቱ የተያያዘችውን የኢንዱስትሪ ልማት ለማጠናከርና ለማስፋፋት የበኩላቸውን ሚና እየተወጡ መሆኑን ጠቁመው መንግስት የድርጊቱን ፈፃሚዎች ህግ ፊት ለማቆም እየሰራ መሆኑን ተናግረዋል፡፡መንግሥት ሠላምና መረጋጋት ማስፈኑን ጠቁመው ኩባንያዎቹ በአጭር ጊዜ ውስጥ ወደ መደበኛ ሥራቸው እንዲገቡ ተገቢው ድጋፍ እንደሚደረግላቸውም አስገንዝበዋል።ባለሀብቶችን ወደ አገር ውስጥ ገብተው እንዲያለሙ በማድረጉ ሂደት እሳቸውም  ተሳትፎ  ማድረጋቸውን አስታውሰው ይህን መሰሉ ህገ ወጥ ድርጊት መፈፀሙ የሚወገዝና የሚኮነን ተግባር እንደሆነ በአፅንዖት ገልፀዋል፡፡"ተግባሩ በውጭ አገር በሚኖሩና የአገሪቱ ዕድገትና ልማት በማይዋጥላቸው ኃይሎች የተጠነሰሰ ሴራ ነው›› ያሉት ፕሬዚዳንቱ  ችግሩን በአጭሩ ለመቅጨት መንግሥት የአስቸኳይ ጊዜ አዋጅ አውጥቶ እየሰራ መሆኑን አስረድተዋል።በፀረ-ሠላም ኃይሎች በኢንቨስትመንት ይዞታቸው ጉዳት የደረሰባቸው የውጭና የአገር ውስጥ ባለኃብቶችም በድርጊቱ ሳይደናገጡ ወደ መደበኛ ሥራቸው ለመግባት በዝግጅት ላይ መሆናቸውን መግለፃቸው ተመልክቷል።ፕሬዚዳንቱ ሳይጊን ዲማ ጨርቃ-ጨርቅ ኩባንያ፣ ብሜት ኢነርጂ የቴሌኮም ኢንዱስትሪ፣ አይካ አዲስ፣ ሰላም የአበባ ማምረቻ ኩባንያ፣ ኢቲ ሀይላንድ፣ ታል የአበባ ማምረቻ፣ ሚና ጨርቃጨርቅ ፋብሪካዎችን ጎብኝተዋል፡፡     